SANParke-werkers in hof oor renosters; name bekendArgieffoto Die saak is tot 16 April uitgestel vir verdere ondersoek. Tshepo Mashale (27), wat in waterbeheer werk by die Krugerwildtuin, en Excellence Shabangu (26), ŉ toergids, sal in aanhouding bly. Die mans is nie tydens hul vlugtige hofverskyning gevra om te pleit nie. Die twee mans is Maandag in hegtenis geneem terwyl hulle van diens af was vir hul beweerde betrokkenheid by renosterstropery. Abe Sibiya, waarnemende hoof van SANParke, sê die fokus op kriminele elemente in die organisasie is deel van die stryd teen renosterstropery. “Ons sal geen steen onaangeraak laat nie en dit moet ŉ streng waarskuwing uitstuur aan diegene wat saam met stropers saamsweer dat ons vinnig en vasbeslote met hulle sal afreken. Ons is voortdurend op die uitkyk en het dit tot die arrestasie van die individue gelei.” Altesaam 144 van die 233 renosters wat reeds vanjaar vir hul horings doodgemaak is, is in die Krugerwildtuin gestroop.